## Susana Camarero anuncia que els centres de crisi d’atenció integral 24 hores disposaran de 2.000 polseres amb sensor químic de detecció de drogues de submissió

*** Al voltant de 7.500 polseres s’han posat a la disposició dels 74 municipis adherits al Protocol d’actuació contra les violències sexuals en espais d’oci i de les festes de la nit de Cap d’Any
* Estan previstos nous detectors per a altres tipus de drogues, com la *burundanga*, que estaran disponibles durant les pròximes Falles
* La vicepresidenta ha visitat el Centre de crisi 24 hores per a víctimes d’agressions sexuals de València**

La vicepresidenta primera i consellera de Servicis Socials, Igualtat i Vivenda, Susana Camarero, ha anunciat que els de centres de crisis d’atenció integral 24 hores per a víctimes d’agressions sexuals disposaran de 2.000 polseres amb sensor químic de detecció de drogues de submissió, per a qualsevol dona que ho necessite les 24 hores del dia i els 365 dies de l’any.

La vicepresidenta ha fet estes declaracions durant la visita al Centre d’atenció integral 24 hores de València, “un nou espai amb el qual complim el nostre compromís amb l’atenció integral i interdisciplinària a les víctimes de violència sexual”, ha destacat.

Este centre, que va obrir les portes el passat 17 de desembre, ha comptat amb una inversió de 417.000 euros i se suma al de Castelló de la Plana i Alacant, que també s’han posat en marxa recentment i oferixen recursos especialitzats per a atendre les dones que han patit qualsevol tipus d’agressió sexual. En els tres centres treballen 21 professionals, dels quals 9 realitzen les seues funcions en el de València.

Al respecte, Camarero ha posat en relleu l’interés del seu departament per a obrir els centres de crisi “en temps rècord abans de finalitzar l’any 2024” i ha recordat que s’han executat amb fons del Mecanisme per a la Recuperació i Resiliència assignats en 2021 “que no s’han perdut per la implicació de l’actual Govern Valencià”.

**Polseres de detecció**

Els nous dispositius amb els quals disposaran els centres de crisis de les tres províncies de la Comunitat Valenciana, són els mateixos que la Conselleria va posar a la disposició dels espais d’oci més concorreguts durant les passades festes de nit de Cap d’Any i que també es van oferir als 74 municipis adherits al Protocol d’actuació contra les violències sexuals en espais d’oci de la Comunitat Valenciana.

Així, al voltant de 7.500 polseres amb sensor de detecció de GHB (èxtasi líquid) van ser distribuïdes, amb l’objectiu d’augmentar la seguretat de les dones en este tipus de celebracions amb grans aglomeracions de personal i ingesta d’alcohol.

Es tracta de dispositius que poden ser reutilitzats mentres la prova no done positiu i es faça un bon ús i conservació. Una vegada aparega un positiu, cal rebutjar-lo.

Segons les estadístiques de l’Institut Nacional de Toxicologia i Ciències Forenses (INTCF), en el 88 % de les denúncies per agressions sexuals es detecta alguna substància, de les quals les més freqüents són l’etanol –alcohol– (61,7 %), els fàrmacs (40,2 %) i les drogues il·lícites (27,1 %).

Al respecte, la titular de Servicis Socials ha lamentat l’increment que han experimentat en els últims anys els casos de violacions per submissió química, “una situació que hem de revertir amb mecanismes que dificulten i eviten este tipus agressions, com les polseres amb sensors que estem facilitant des de la Generalitat”, ha assegurat.

**Nous sensors amb detecció de burundanga en Falles**

Com a novetat, la UPV i la UV han ultimat un segon detector, també amb format de polsera, d’altres substàncies com la *burundanga*, gràcies a les línies de col·laboració posades en marxa entre la Generalitat i les universitats valencianes.

Està previst que estes polseres amb més grau de detecció estiguen disponibles per a les pròximes Falles 2025.

Este projecte està desenrotllat per l’Institut Interuniversitari d’Investigació de Reconeixement Molecular i Desenrotllament Tecnològic (IDM) de la Universitat de València (UV) i de la Universitat Politècnica de València (UPV), a través del seu projecte NoSum.

**Recursos públics necessaris a la disposició de les dones**

Els indicadors sobre violència contra la dona registren un augment en 2024 del nombre de denúncies respecte a l’any anterior i una disminució del nombre de víctimes del 12,2 %, entre els mesos de juliol i setembre de 2024 respecte al mateix període del 2023.

Estes xifres demostren, segons ha indicat la vicepresidenta, la necessitat “d’impulsar recursos que donen suport a les dones” i ha apostat per continuar treballant amb iniciatives que “contribuïsquen a reduir el nombre de dones víctimes d’agressions sexuals i que faciliten l’acompanyament i l’atenció a l’hora de denunciar”.

Per això, ha recordat a totes les dones que poden patir violència sexual que disposen d’espais i recursos públics, en els quals un equip de professionals de diferents especialitats com psicòlegs, advocats, treballadors socials o administratius posen a la seua disposició servicis essencials en modalitat d’atenció presencial, telefònica i telemàtica.

Així mateix, ha remarcat que, des del mes de març passat, les dones víctimes d’agressions sexuals poden dirigir-se al telèfon 900 22 00 22, “una ferramenta clau per a oferir suport immediat a les víctimes que ha atés 811 telefonades des de l’inici fins al mes de desembre passat”.

Altres dels recursos de la Generalitat per a coordinar esforços en matèria de protecció de dones és la Xarxa de Centres Dona 24 hores/14 hores que té centres a València, Alacant, Castelló de la Plana, Dénia, Torrevieja, Segorbe, Sant Mateu, Elda, Yátova, Xàtiva i l’acabat de crear a Elx.

A més, hi ha altres 28 centres especialitzats, entre centres d’emergència, centres de recuperació integral i vivendes tutelades, amb un total de 362 places, així com el servici d’atenció telefònica gratuït 900 580 888 i altres recursos com jutjats de violència sobre la dona, el Programa Alba d’atenció a víctimes d’explotació sexual o les 40 oficines d’atenció a les víctimes del delicte.

Així mateix, ha recordat la recent contractació de la gestió dels Centres Dona 24 hores de la Comunitat Valenciana i dels Centres Dona 14 hores de Dénia, Torrevieja, Elda i Elx per valor de 43,6 milions d’euros.

Fecha: 13/01/2025